Dette er en NY anmeldelse af Elgiganten:
Købte i superweekend i januar 2 stk. Electrolux støvsugere - billige, nedsat fra 1899 til 888 pr. stk.

Begge var gaver, begge blev afhentet hos Elgiganten Viborg som CollectStore.

Den ene blev foræret væk lørdag d. 8. februar til en datter. For det første manglede en del af foden - det beslag, som den trådløse støvsuger kan stå i under opladning.
For det andet havde støvsugeren helt tydeligt været brugt - der var skidt i såvel filter som opsamler.
Min datter - bor ved Ålborg - tog i Elgiganten der og havde nær ikke fået en ombytning; med vanlig frækhed afslog man i første omgang, da det kunne ses, at apparatet havde været brugt!

Det lykkedes dog til slut, men det er da ganske utroligt og aldeles uacceptabelt, at man sælger brugte varer!! 

Ville ellers have troet, at mediernes dækning af brugte barbermaskiner solgt som nye og Elgigantens ansvarshavende ledelses bedyrelse af, at den slags er enlige svaler og bestemt er uacceptabelt og er strammet op på, skullet have hjulpet.
Men sådan er det - monstro de køber deres varer brugt på dba.dk

Det er simpelthen ikke godt nok!

Sønnen købte en Huawei Honor U8860 i første halvdel af maj 2012.

Telefonen havde fået mange roser i anmeldelserne, og det  - sammen med Elgigantens trykte løfte om, at den kunne opdateres til 4.0 - fik ham til at købe.

Det er godt 4 måneder siden, og Elgiganten er fortsat støt og roligt med at proklamere 'kan opdateres til android 4.0'; først nu, hvor apparaterne leveres med 4.0 installeret, er annoncernes ordlyd ændret.

Det lader sig stadig ikke gøre at opdatere telefonen online, og det skyldes, at Elgiganten har solgt telefoner importeret af en nordisk distributør, så de danske apparater ikke kan finde opdateringen.

Går man til Elgiganten, beder de KUNDEN om at klare problemet ved at kontakte Huawei Danmark, men jeg har handlet med Elgiganten og ikke fået den vare, der er lovet. 

Iflg. loven har sælger lov indenfor rimelig tid at udbedre manglen ved det solgte produkt, og det har de så haft 4-5 måneder til.

Elgiganten ligger inde med den software, der skal installeres, så jeg kan da bare komme til dem og betale 299 kr. oveni telefonens pris, så får jeg android 4.0

Det holder ikke - utroligt ringe at tørre egne problemer af på kunden   ...jeg kan næppe lastes for, at Huawei har hængt i bremsen med 4.0, og det kan da slet ikke være mit bord at bede Huawei rage kastanjerne ud af ilden.

Jeg kan selv hente den famøse software hos Huawei - gjorde Huawei mig bekendt med - men det må og skal være Elgiganten, som løser dette. De har solgt på falske præmisser og ikke gjort kunder bekendt med et potentielt problem med nordisk importerede telefoners opdatering.

Man skal nok passe på, at man ikke forfalder til at tro, at man er så stor, at kunderne kan behandles efter forgodtbefindende.

Sølle, trist og milevidt fra et servicebegreb - køb ALDRIG noget hos Elgiganten uden at være sikker på oprindelsen og regn ikke med annoncernes ordlyd; den løber de fra

***************************************************

Og her et tidligere eksempel:


Altid tjenstvillighed, venlighed, osv., men jeg må sige, at jeg finder forretningsmoralen let forargelig - de, der betaler, er dem, der ikke anvender nettets muligheder, og her er et eksempel:

Et spil til x-box fandt jeg på nettet til 179 hos Elgiganten - billigste pris at finde. Kørte den lille km dertil og en ekspedient fandt hurtigt spillet - det kostede bare 399 kr.

Jeg kørte hjem igen - bestilte på nettet og valgte CollectStore. 

2 timer senere kørte jeg igen til Elgiganten, gik ind for at betale min bestilte vare og derefter en tur i vareudleveringen.

"Et øjeblik", siger den unge mand og smutter ind i butikken. Kommer tilbage med det selvsamme spil, jeg et par timer forinden havde stået med i hånden - selv prismærket sad der endnu (399 kr.)

Altså - jeg sparede 220 kr.   ...det er en ejendommelig politik og eksemplet er så grelt, at det er lige til 'Kontant' og lignende.